


	Euroopa Parlament
2024-2029
	[image: EP logo RGB_Mute]



VASTUVÕETUD TEKSTID

[bookmark: TANumber]P10_TA(2026)0166
[bookmark: title]Nikos Pappase puutumatuse äravõtmise taotlus
[bookmark: DocNumber]
[bookmark: Commission]Õiguskomisjon
[bookmark: PE]PE786.974
[bookmark: Sujet][bookmark: References]Euroopa Parlamendi 19. mai 2026. aasta otsus Nikos Pappase puutumatuse äravõtmise taotluse kohta (2025/2234(IMM))
[bookmark: TextBodyBegin]Euroopa Parlament,
–	võttes arvesse Nikos Pappase puutumatuse äravõtmise taotlust, mis saadi Kreeka Vabariigi kassatsioonikohtu juures tegutseva asepeaprokuröri 7. oktoobri 2025. aasta kirjaga, milles edastati Ateena esimese astme kohtu juures tegutseva prokuröri taotlus seoses kriminaalmenetlusega, mida Nikos Pappase suhtes alustada soovitakse, ja millest anti teada täiskogu istungil 12. novembril 2025. aastal,
–	olles 15. aprillil 2026 vastavalt kodukorra artikli 9 lõikele 6 kuulanud ära Nikos Pappase selgitused,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:1], [1: 	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C‑201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T‑42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C‑163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T‑346/11 ja T‑347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C‑502/19, ECLI:EU:C:2019:1115.] 

–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0128/2026),
A.	arvestades, et Kreeka Vabariigi kassatsioonikohtu juures tegutsev asepeaprokurör on edastanud Ateena esimese astme kohtu prokuröri taotluse võtta Kreekast valitud Euroopa Parlamendi liikmelt Nikos Pappaselt puutumatus seoses väidetava solvamise ja ähvardamisega internetis, mis on Kreeka karistusseadustiku artikli 94, artikli 361 lõike 1 esimese ja teise lause ning artikli 333 lõike 1 esimese lause kohaselt käsitatavad süütegudena;
[bookmark: _Hlk226714510]B.	arvestades, et taotluse kohaselt on kuriteokaebuses märgitud, et väidetavalt solvas ja ähvardas Nikos Pappas 11. juunil 2025 kaebuse esitajat oma isiklikult Instagrami kontolt saadetud otsesõnumitega;
C.	arvestades, et Nikos Pappas valiti Euroopa Parlamenti 2024. aasta juunis toimunud Euroopa Parlamendi valimistel ja seega oli ta väidetavate süütegude toimepanemise ajal Euroopa Parlamendi liige; arvestades, et taotluse kohaselt esitati tema kohta kuriteokaebus 16. juulil 2025;
D.	arvestades, et väidetav süütegu ja sellele järgnenud taotlus võtta ära Nikos Pappase puutumatus ei ole seotud tema kui parlamendiliikme kohustuste täitmisel avaldatud arvamuste ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
E.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi istungjärkude ajal on Euroopa Parlamendi liikmetel oma riigi territooriumil samasugune immuniteet nagu selle riigi parlamendi liikmetel;
F.	arvestades, et Kreeka Vabariigi põhiseaduse artikli 62 kohaselt ei või parlamendiliiget tema ametiaja jooksul kohtumenetlusele allutada, vahistada, kinni pidada ega tema suhtes muid vabadust piiravaid meetmeid kohaldada ilma Kreeka Esindajatekogu loata;
G.	arvestades, et protokollis nr 7 (Euroopa Liidu privileegide ja immuniteetide kohta) sätesatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, kus käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
H.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t miski ei viita sellele, et kohtumenetluse tegelik eesmärk on kahjustada Nikos Pappase kui Euroopa Parlamendi liikme poliitilist tegevust ja seega Euroopa Parlamendi sõltumatust;
J.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2: 	Kohtuotsus, Üldkohus, 30. aprill 2019, Briois vs. parlament, T-214/18, ECLI:EU:T:2019:266.] 

1.	otsustab Nikos Pappase puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Kreeka Vabariigi pädevale ametiasutusele ja Nikos Pappasele.

